### Beslutningstema

Her skal besluttes, om der skal arbejdes videre med en strategi for anvendelse af Lov om boligforhold om bopælspligt.

### Historik

Ønsket om regulering iht Boligreguleringsloven blev taget op i administrationen primo 2020, da et område i Tønder henvendte sig om emnet,

På en direktionsbeslutning i marts 2020, blev det besluttet at udpege tre områder.

På en direktionsbeslutning i maj 2020 blev sagen sendt videre til Teknik- og Miljøudvalget.

Teknik- og Miljøudvalget besluttede i januar 2021 at igangsætte arbejdet med at undersøge muligheden for at indføre bestemmelserne fra Boligreguleringsloven.

Teknik- og Miljøudvalget besluttede i oktober 2021 at udsætte sagen.

Teknik- og Miljøudvalget besluttede i december 2021 at videresende sagen til Økonomiudvalget og Kommunalbestyrelsen.

Økonomiudvalget besluttede i december 2021 at tage sagen af dagsordenen.

Klima-, Vækst- og Udviklingsudvalget godkendte en høring om indførelse af boligreguleringsloven i februar 2022.

Cafemøde om emnet for [adresse] blev afholdt 19. april 2022 på [adresse].

Borgermøde den 4. maj 2022 blev afholdt i [adresse].

### Sagsfremstilling

Boligreguleringsloven, som nu hedder "Lov om Boligforhold", gælder ikke i Tønder Kommune. Det betyder, at der som hovedregel ikke er bopælspligt på ejendomme beliggende i Tønder Kommune. Undtaget er dog registrerede landbrugsejendomme.

Det betyder, at stort set alle boliger uden tilladelse kan anvendes til ferie-/fritidsformål og ligeledes i vidt omfang udlejes som dette.

Ved beslutning om at regulere efter "Lov om boligforhold" (indføre bopælspligt) må en ejendom, der i de seneste 5 år har været anvendt til helårsbeboelse, ikke tages i brug til sommerhusbeboelse eller lignende midlertidig benyttelse, uden Kommunalbestyrelsens samtykke (flexbolig jf. planloven).

Såfremt ejer meddeler, at ejendommen er tom og ikke kan finde en ny lejer, skal kommunen anvise lejere til ejendommen indenfor 6 uger, for så vidt der er boligsøgende i kommunen, der ikke kan finde en bolig. Bliver der ikke anvist lejere indenfor de 6 uger, kan kommunen ikke nægte, at ejendommen benyttes til ferie-/fritidsformål. Det bevirker, at kommunen kan få mange flere boliger i brug til ferie-/fritidsformål, da Tønder Kommune forventeligt ikke kan anvise det nødvendige antal af lejere til boliger.

I Planloven er der et anvendelsesbegreb, der hedder helårsbeboelse;

Såfremt der i en lokalplan er beskrevet en anvendelse som helårsbeboelse, kan der ikke udstedes en flexboligtilladelse, da der ikke kan dispenseres fra anvendelsen af en lokalplan.

Det bevirker, at ejer kan udnytte boligen som egen fritidsbolig, men ikke kan udleje den til ferie- og fritidsformål.

Ejendommen kan dog uden videre udlejes som en almindelig udlejningsejendom til længerevarende udlejninger, hvor lejer registrerer sin bopæl på ejendommen.

Begrebet flexbolig er ligeledes flyttet fra "Lov om Boligforhold" til "Planlovens bestemmelser §41 A";

Kommunen kan benytte muligheden for at udstede en flexboligtilladelse. Det er ikke noget kommunen er pligtig til at gøre.

En flexboligtilladelse giver ejer mulighed for midlertidigt at benytte ejendommen som fritidsbolig, og som sådan også udleje som ferie og fritidsbolig.
En ejer kan dog uden yderligere tilbageføre ejendommen til helårsbolig, uden der skal søges om byggetilladelse og dermed krav til, at ejendommen skal udføres med den til enhver tid gældende lovgivning om energiforbrug, isolering osv.

Udstedes der ikke en flexboligtilladelse, vil brugen af ejendommen blive permanent efter 5 år.

Det vil sige, at hvis ejendommen anvendes som ferie- og fritidsbolig i mere end 5 år, vil det kræve en byggetilladelse, hvis den skal ændres til helårsbolig igen.

For at kunne tilbageføre den til helårsbolig skal ejendommen renoveres op til den standard, som er krævet på pågældende tidspunkt og skal opfylde de til enhver tid gældende bestemmelser.

Idet flexboligbegrebet er flyttet til [adresse], og at man med Planlovens bestemmelser kan fastholde en anvendelse, vurderer administrationen, at der er tilstrækkeligt grundlag for at kunne regulere, hvor Kommunalbestyrelsen i fremtiden ønsker at fastholde eller øge bosætningen. Dette med baggrund i, at der ikke kan dispenseres for anvendelsen, mens der for indførelse af Lov om Boligforhold vil være muligheder for, at ejendom uden lejere vil kunne overgå til ferieboliganvendelse uden mulighed for, at Kommunalbestyrelsen kan ændre på dette.

I forbindelse med de kommende lokalplaner i Tønder kommune skal der i fremtiden derfor tages aktiv stilling til, om anvendelsen skal være helårsboliger eller helårsbeboelse, ligesom der ved udvalgte områder, som Kommunalbestyrelsen ønsker anvendelsen indført ved, kan udarbejde nye plangrundlag, som understøtter dette.

Ud fra de høringssvar, som indkom ved opstarten af høringsperioden, er der forskellige holdninger til de 4 områder som har været i høring. Høringssvarene er vedlagt.

Der er 2 mulige scenarier;

1) at der fortsættes en proces med afslutning af høringen i de 4 områder, for at indføre Lov om Boligforhold og derved begrebet bopælspligt i udvalgte områder,

2) at Lov om Boligforhold ikke indføres i Tønder Kommune, og der i stedet sker regulering med lokalplanerne - hvor der fremtidigt aktivt tages stilling til anvendelsen af ejendommene i området.

### Indstilling Fagchefen for Plan og Udvikling indstiller,

|  |  |
| --- | --- |
| at | scenarie 2 godkendes, således at bestemmelser fra Lov om Boligforhold ikke indføres i Tønder Kommune, og at der i fremtidige lokalplaner aktivt tages stilling til anvendelsen er helårsbeboelse, og |
| at | indstillingen videresendes til Økonomiudvalget og Kommunalbestyrelsen. |

### Beslutning

Sagen afsluttes, idet der igangsættes et nyt beslutningsgrundlag for mulig anvendelse af boliger, som omfatter hele Tønder Kommune ud fra en helhedsbetragtning, og som tager udgangspunkt i ny/aktuel lovgivning på området.